|  |
| --- |
| **Budapest Főváros VII. kerület Erzsébetváros Önkormányzata**  **FIDESZ-KDNP Frakció** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. február 19 - ei**

**rendes ülésére**

**Tárgy:**  Javaslat kulcsszéfek közterületekről történő eltávolítására

**Készítette:**

Benedek Zsolt

Fidesz-KDNP frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az elmúlt időszakban Erzsébetvárosban jelentős mértékben nőtt a lakásbetörési kísérletek száma. Különösen aggasztó, hogy a közelmúltban egyetlen nap alatt 29 betörési kísérletet regisztráltak a hatóságok. Az esetek nagy többségében a betörési kísérletek összefüggésbe hozhatóak a házak utcai oldalán -még a bejáraton kívül- elhelyezett kulcsszéfekkel.

A kulcsszéfek olyan eszközök, amelyek egyszerű biztonsági kóddal működnek, és amelyeket főként szálláshelyek, Airbnb-lakások tulajdonosai használnak a vendégeik kulcsainak kontaktus mentes átadására. Ezen kulcsszéfek zárjai azonban könnyen feltörhetőek, így rendkívül könnyen kerülhet bűnözőkhöz a ház és a lakás kulcsa is egyszerre. Az elmúlt időszakban ezek az eszközök jól láthatóan a betörők célpontjává váltak. Emiatt ezek a kulcsszéfek jelentős biztonsági kockázatot hordoznak mind az ott tartózkodó lakók, mind a távol lévő tulajdonosok számára.

Továbbá a kulcsszéfek városképi és arculati szempontból is kedvezőtlen hatással bírnak, mivel elhelyezésük rendezetlenséget, vizuális szennyezést okoz, és rontják a kerület esztétikai megjelenését.

A helyzet súlyosságára tekintettel javasoljuk, hogy Erzsébetváros Önkormányzata kezdeményezze a házakra az utca felől felszerelt kulcsszéfek azonnali leszerelését, valamint dolgozzon ki szigorú szabályozást azok jövőbeni használatára. Ennek érdekében javasoljuk:

A jelenleg kihelyezett kulcsszéfek eltávolítását, amelyet a rendészet, az illetékes hatóságok és a társasházkezelők együttműködésével kell végrehajtani.

Szabályozási javaslat kidolgozását, amely meghatározza a kulcsszéfek elhelyezésének feltételeit, különös tekintettel a biztonsági előírásokra.

Lakossági tájékoztató kampány elindítását, amely felhívja a figyelmet a kulcsszéfek veszélyeire, valamint alternatív biztonsági megoldásokat javasol.

Magyarország helyi önkormányzatairól szóló 2011. évi CLXXXIX. törvény 13. § (1) bekezdése alapján:

*„A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen:*

*17. közreműködés a település közbiztonságának biztosításában.”*

Kérjük a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzatának Képviselő-testülete .../2025. (II.19.) határozata a közterületi kulcsszéfek leszereléséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. **elrendeli a közterületen elhelyezett kulcsszéfek azonnali eltávolítását**, az illetékes hatóságok és a társasházkezelők bevonásával.
2. **felkéri a polgármestert, hogy a következő testületi ülésre terjesszen elő egy átfogó rendeletmódosítási csomagot**, amely részletesen meghatározza a kulcsszéfek jövőbeni telepítésének feltételeit.
3. **felkéri a polgármestert, hogy indítson lakossági tájékoztatási kampányt**, amely a betörések megelőzése érdekében felhívja a figyelmet a kulcsszéfek biztonsági kockázataira.

**Felelős:** Niedermüller Péter polgármester

**Határidő:** 2025. március 31.

Budapest, 2025. február 5.

Benedek Zsolt dr. Kosztolányi Dénes dr. Molnár Dominik Ripka András

frakcióvezető képviselő képviselő képviselő