**Budapest Főváros VII. Kerület Erzsébetváros Önkormányzata Képviselő-testületének**

**.../2025. (………..) önkormányzati rendelete**

**Budapest Főváros VII. kerület Erzsébetváros Önkormányzata Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról**

[1] Budapest Főváros VII. kerület Erzsébetváros Önkormányzatának Képviselő-testülete a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendeletét módosítani kívánja abból a célból, hogy új támogatási formát vezessen be, illetőleg egyes támogatások esetében az eljárási szabályokat pontosítani kívánja.

[2] Budapest Főváros VII. kerület Erzsébetváros Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132. § (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29. § (1)-(2) bekezdésében, 131. § (1) bekezdésében és 162. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontja alapján Magyarország helyi önkormányzatairól szóló 2011. évi CLXXXIX törvény 23. § (5) bekezdés 11. és 11a. pontjában meghatározott feladatkörében eljárva a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról a következőket rendeli el.

**1. §**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Rendelet) 6.§ (6) bekezdése helyébe a következő rendelkezés lép:

*„(6) E rendelet 9. § - 19. § -ai és 22. §-a által szabályozott ellátások tekintetében a kérelmező és családja vagy háztartása részére a jogosultság abban az esetben állapítható meg, amennyiben a kereső tevékenységgel, valamint rendszeres pénzellátással nem rendelkező nagykorú kérelmező, illetve a vele együtt élőként figyelembe veendő nagykorú munkanélküli személy a kérelem benyújtását közvetlenül megelőző, legalább 60 nap időtartamban az illetékes munkaügyi központtal tartósan, a munkába állás szándékával együttműködik, és az együttműködés valóban a munkába állás érdekében valósul meg, nem pusztán egyszeri kapcsolatfelvétel a segélykérés céljából. Az együttműködés kérelmező által történő igazolása esetén csak a kérelem benyújtását megelőző 30 napnál nem régebbi, a területileg illetékes Munkaügyi Központ által kiállított igazolás fogadható el.*

*A 60 nap együttműködéstől csak abban az esetben lehet eltekinteni, ha*

*a) a munkanélküli személy a kérelem benyújtását megelőző 30 napban veszítette el állását, (vagy szűnt meg rendszeres pénzellátása), vagy*

*b) a munkanélküli személyt az állami foglalkoztatási szerv neki fel nem róható ok miatt törölte az álláskeresők nyilvántartásából és az újbóli nyilvántartásba vételére a kérelem benyújtásának időpontjában nincs lehetőség, vagy az álláskeresőként történő nyilvántartásba vételt neki fel nem róható ok miatt elutasították, vagy*

*c) a munkaviszonyának (rendszeres pénzellátásának) megszűnését követő 10 napon belül az illetékes munkaügyi hivatalnál nyilvántartásba vetette magát, és e tény, valamint a kérelem benyújtása közötti időszakban 60 nap még nem telt el.”*

**2. §**

A Rendelet 9.§ (7) bekezdés a) pontja helyébe a következő rendelkezés lép:

(Eseti rendkívüli települési támogatásban elsősorban azokat a személyeket indokolt részesíteni, akiknek alkalmanként jelentkező többletkiadásuk:)

*„a) fűtőberendezés, vízmelegítő, hűtőgép, mosógép vagy főzőkészülék meghibásodása, vízóra felszerelés és csere (amennyiben a készülékvásárlás/szerelés/ csere költségét a kérelem benyújtását megelőző 60 napnál nem régebbi számlával igazolja a kérelmező)”*

(miatt létfenntartást veszélyeztető anyagi nehézségeik adódtak.)

**3. §**

(1) A Rendelet 13. § (1) bekezdése helyébe a következő rendelkezés lép:

*„(1) A díjhátralékkal nem rendelkező háztartások részére nyújtott lakásfenntartási támogatás a kérelmező részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás. A díjhátralékkal nem rendelkező háztartások részére nyújtott lakásfenntartási támogatást elsősorban a lakbérhez, a közös költséghez, továbbá a villanyáram-, a víz- és a gázfogyasztás, a távhő-szolgáltatás, a csatornahasználat és a szemétszállítás díjához, vagy a tüzelőanyag költségeihez lehet megállapítani.”*

(2) A Rendelet 13. § (9) bekezdése helyébe a következő rendelkezés lép:

*„(9) Ha a lakásfenntartási támogatásban részesülő személy lakcíme a támogatás folyósításának időtartama alatt megváltozik, vagy a folyósítás időtartama alatt szociális alapú lakbérre válik jogosulttá, vagy a jogosult a támogatással érintett lakást elhagyja (elköltözik), illetve a jogosult elhalálozik, a változás, illetve a haláleset hónapjára járó támogatást teljes összegben kell folyósítani, de a támogatás további folyósítását meg kell szüntetni.”*

**4. §**

A Rendelet 13/A. § (9) bekezdése helyébe a következő rendelkezés lép:

*„(9) Ha a lakásfenntartási támogatásban részesülő személy lakcíme a támogatás folyósításának időtartama alatt megváltozik, vagy a folyósítás időtartama alatt szociális alapú lakbérre válik jogosulttá, vagy a jogosult a támogatással érintett lakást elhagyja (elköltözik), illetve a jogosult elhalálozik, a változás, illetve a haláleset hónapjára járó támogatást teljes összegben kell folyósítani, de a támogatás további folyósítását meg kell szüntetni.”*

**5. §**

A Rendelet 10/A. alcím címe helyébe a következő rendelkezés lép:

**„10/A. Lakásbérleti díjhoz nyújtott települési támogatások”**

**6. §**

A Rendelet 10/A. alcíme a következő 13/D. §-sal egészül ki:

**„13/D. §**

(1) Természetbeni támogatásként **lakbértámogatás**ra való jogosultság és hozzá kapcsolódóan bérleti díj kedvezmény állapítható meg azon kérelmező részére, aki Budapest Főváros VII. kerület Erzsébetváros Önkormányzata tulajdonában álló és az EVIN Nonprofit Zrt. kezelésében lévő lakáscélú bérlemény azon bérlője, aki szociális alapú vagy költségelvű bérleti díjat fizet.

(2) A bérlő részére lakbértámogatásra való jogosultság abban az esetben állapítható meg, ha a bérlő

a) az általa bérelt ingatlant életvitelszerű tartózkodásra használja és a bérleményben érvényes bejelentett lakó vagy tartózkodási hellyel rendelkezik;

b) a kérelem benyújtásának időpontjában három hónapon túli lakbérhátralékkal nem rendelkezik;

c) három hónapon túli lakbérhátralék esetén a jogosultság csak akkor állapítható meg, ha a hátralék rendezésére az EVIN Nonprofit Zrt-vel részletfizetési megállapodást kötött vagy adósságkezelési szolgáltatásban vesz részt és vállalja, hogy a hátralék rendezésére kötött részletfizetési megállapodás szerinti havi törlesztőrészlet, vagy adósságkezelési szolgáltatás esetén az önerő részletének befizetését a részletfizetés időtartama alatt, minden hónap 20. napjáig a Humánszolgálató Irodán igazolja;

d) az Szt. 4. §-a szerinti vagyonnal sem ő, sem a vele egy háztartásban élő személyek nem rendelkeznek;

e) háztartásában az egy főre jutó jövedelem nem haladja meg az érvényes szociális vetítési alap

ea) 575 %-át ha a kérelmező bérlő egyedülálló személy, vagy gyermekét egyedül nevelő szülő,

eb) 460 %-át ha a kérelmező bérlőn kívül további egy fő él a háztartásban,

ec) 460 %-át ha a Kérelmező bérlő mozgásszervi, értelmi fogyatékos, hallás- vagy látássérült, súlyosan vagy halmozottan fogyatékos, illetve autista személy vagy háztartásában él ilyen személy függetlenül a háztartásban lakók számától,

ed) 400 %-át, ha a háztartásban 3 vagy több személy él.

(3) A lakbértámogatásra való jogosultság megállapítása esetén a bérleti díj kedvezmény mértéke a **szociális alapú bérleti díj 10 %-**a, ha a kérelmező háztartásában az egy főre jutó jövedelem nem haladja meg a (2) bekezdés e) pontja szerinti mértéket.

(4) A lakbértámogatásra való jogosultság megállapítása esetén a bérleti díj kedvezmény mértéke a **költségelvű bérleti díj 15 %-a**, ha a kérelmező háztartásában az egy főre jutó jövedelem a (2) bekezdés e) pontja szerinti mértéknél legfeljebb 20 %-kal magasabb.

(5) A lakbértámogatásra való jogosultság és a jogosultsághoz kapcsolódó bérleti díj kedvezmény a kérelem benyújtását követő hónap 1. napjától számított legfeljebb 12 hónapra állapítható meg azzal, hogy a jogosultság időtartama nem haladhatja meg a bérleti szerződés megszűnésének dátumát.

(6) A lakbértámogatásra való jogosultság és a hozzá kapcsolódó bérleti díj kedvezmény iránti kérelmeket az e Rendelet szerinti mellékletekkel ellátva a Humánszolgáltató Irodán kell benyújtani személyesen ügyfélfogadási időben, vagy postai úton, vagy elektronikusan, ügyfélkapu útján.

(7) A lakbértámogatásra való jogosultság iránti kérelmek mellékleteként be kell nyújtani

a) az ingatlanra vonatkozó bérleti szerződés másolatát,

b) az e rendelet 6. § (1) – (2) bekezdése szerinti igazolásokat;

c) a háztartás tagjainak jövedelemigazolását;

d) az EVIN Nonprofit Zrt. által kiállított a bérleti díj típusát, mértékét, a nyilvántartott bérleti díj hátralék összegét tartalmazó igazolást,

e) amennyiben a kérelmező lakbérhátralékkal rendelkezik, a törlesztés megkezdéséről szóló, az EVIN Nonprofit Zrt. által kiállított igazolást,

f) a bérlő és a vele egy háztartásban élő személyek vagyonnyilatkozatát;

g) a háztartásban élő, illetőleg súlyos fogyatékos személyről, a fogyatékosság, rokkantság tényét igazoló iratot, amennyiben a fogyatékosságra, rokkantságra vonatkozóan adatot jogszabállyal rendszeresített közhiteles nyilvántartás nem tartalmaz;

h) fennálló gyámság, gondnokság igazolására szolgáló okiratokat (gyámkirendelő, gondnok-kirendelő határozat)

(8) A kérelem benyújtását követően a Humánszolgáltató Iroda megkeresi az EVIN Nonprofit Zrt-t, hogy a kérelmező által bérelt ingatlan vonatkozásában a megkereséstől számított 30 napon belül bérleményellenőrzést végezzen és az ellenőrzésről készült jegyzőkönyvet a Humánszolgáltató Iroda részére küldje meg.

(9) A lakbértámogatásra való jogosultsághoz kapcsolódó bérleti díj kedvezményt az EVIN Nonprofit Zrt. érvényesíti. A kedvezmény a jogosultság időtartama alatt a bérlő által a bérleti szerződés alapján fizetendő számlaösszegből kerül levonásra.

(10) A lakbértámogatásra való jogosultságot – amennyiben arra okot adó körülmény felmerül – a támogatás folyósításának időtartama alatt bármikor felül lehet vizsgálni.

(11) A Jogosult köteles a jogosultság időtartama alatt a jövedelmében, illetve a jogosultságot érintő körülményekben bekövetkező változást a változás bekövetkeztétől számított 15 napon belül a Humánszolgálató Irodán írásban bejelenteni.

(12) Ha a jogosult a (2) bekezdés c) pontja szerinti együttműködési kötelezettségének nem tesz eleget, egy alkalommal írásban felhívható a vállalt kötelezettség teljesítésére, egyúttal fel kell hívni figyelmét a kötelezettségszegés miatt alkalmazható joghátrányokra.

(13) A lakbértámogatásra való jogosultságot meg kell szüntetni, ha a jogosult

a) a jogosultságot megállapító döntés időpontjában fennálló lakbérhátralékkal kapcsolatos törlesztési kötelezettségének egymást követő két hónapig felszólítás ellenére sem tesz eleget;

b) bérleti szerződése a bérbeadó általi felmondással kerül megszüntetésre;

c) háztartásában az egy főre jutó jövedelmében olyan változás áll be, mely alapján a jövedelmi feltételeknek nem felel meg;

d) a jogosultság időtartama alatt háromhavi lakbérhátralékot halmoz fel;

e) a háztartása tagjainak jövedelmében, illetve a jogosultságot érintő körülményeiben bekövetkező változást a változás bekövetkeztétől számított 15 napon belül nem jelenti be;

f) bérlő elhalálozik.

(14) A lakbértámogatásra való jogosultságot a (13) bekezdés szerinti esetekben a megszüntetésre okot adó körülmény bekövetkezte hónapjának utolsó napjával kell megszüntetni.

(15) Az EVIN Nonprofit Zrt. tájékoztatja a Humánszolgáltató Irodát, ha a lakbértámogatásra jogosult bérlő esetében olyan változás jut tudomására, ami a jogosultságot meghatározza, különös tekintettel a (13) bekezdésben foglaltakra.

(16) A (13) bekezdés a), b), d) és e) pontjai alapján történő megszüntetés esetén a már megállapított jogosultság megszüntetésre kerül és a megszüntetés időpontjáig jóváírt bérleti díjkedvezmény az EVIN Nonprofit Zrt. részéről a bérlő számára kiszámlázásra kerül.

**7.§**

A Rendelet 16/A. § (1) bekezdés f) pontja helyébe a következő rendelkezés lép:

(Az önkormányzat adósságkezelési szolgáltatásban részesíti az a családot, vagy személyt, aki az alábbi együttes feltételeknek megfelel:)

*„f) a hátralékkal érintett ingatlan Budapest Főváros VII. kerület Erzsébetváros közigazgatási területén található és a kérelmező a hátralékkal érintett ingatlanban életvitelszerűen lakik és megfelel a 4. § (9) bekezdésében meghatározott feltételek valamelyikének.”*

**8. §**

A Rendelet

1. 4. § (9) bekezdés nyitó szövegrészében a „17-21. §” szövegrész helyébe a „15-19. §” szöveg,
2. 13. § (2) bekezdés b) pontjában a „nem részesül szociális lakbértámogatásban” szövegrész helyébe a „nem szociális alapú lakbért fizet” szöveg,
3. 13/A.§ (2) bekezdés f) pontjában a „nem részesül szociális lakbértámogatásban” szövegrész helyébe a „nem szociális alapú lakbért fizet” szöveg,
4. 46. § (2) bekezdésében a „16-19. §” szövegrész helyébe „15-19. §-a” szöveg,
5. 46. § (3) bekezdésében a „9-19. §, 22. §, 24-25. §-a” szövegrész helyébe a „9. §-a és 15-19. §-ai” szöveg

lép.

**9. §**

Hatályát veszti a Rendelet 13/B. §-a.

**10. §**

1. Ez a Rendelet – a (2) bekezdésben foglalt kivétellel – a kihirdetést követő napon lép hatályba, és 2025. május 3-án hatályát veszti.

(2) A 6. § 2025. május 1-jén lép hatályba.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025. ……….. napján a Szervezeti és Működési szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

A rendelet módosításának szükségességét indokolta egyes támogatások esetében az eljárási szabályok pontosítása valamint részletesebb kifejtése valamint új támogatási forma bevezetése.

**Részletes indokolás**

**1-5. §**

Eljárási szabályok pontosítását tartalmazó rendelkezéseket tartalmaz.

**6. §**

A lakbértámogatás, mint új szociális ellátás részletszabályait tartalmazza.

**7-8. §**

Eljárási szabályok pontosítását tartalmazó rendelkezéseket tartalmaz.

**9. §**

Hatályon kívül helyezést tartalmazó rendelkezést tartalmaz.

**10. §**

Hatályba léptető rendelkezést tartalmaz.