**Budapest Főváros VII. Kerület Erzsébetváros Önkormányzata Képviselő-testületének ……/2025. (……….) önkormányzati rendelete**

**a Tiszta utca, rendes ház pályázatról szóló 19/2022. (IV. 13.) önkormányzati rendelet módosításáról**

[1] Budapest Főváros VII. kerület Erzsébetváros Önkormányzata Képviselő-testületének a Tiszta utca, rendes ház pályázatról szóló 19/2022. (IV.13.) önkormányzati rendelet módosításával az a célja, hogy az együttműködési időszakban részt vevő és a díjazásra kerülő pályázók köre kiterjesztésre kerüljön minden érvényes pályázatot benyújtó pályázóra.

[2] Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogkörében eljárva, a Magyarország helyi önkormányzatairól szóló 2011. évi CLXXXIX tv. 42. § 1. pontja alapján a Tiszta utca, rendes ház pályázatról szóló 19/2022. (IV.13.) önkormányzati rendelet módosításáról a következőket rendeli el:

**1. §**

A Tiszta utca, rendes ház pályázatról szóló 19/2022. (IV.13.) önkormányzati rendelet (a továbbiakban: Rendelet) 1.§ (3) és (4) bekezdése helyébe a következő rendelkezések lépnek:

*„(3) A Képviselő-testület felhatalmazza a Városüzemeltetési Bizottságot (a továbbiakban: Bizottság) hogy a tárgyévi költségvetési rendelet elfogadását követően, legkésőbb minden naptári év április 30. napjáig - a költségvetésben rendelkezésre álló keretösszeg mértékéig, amely összeg a pályázat minden költségét, a díjazási keretösszeget és a köztisztasági feladatokat ellátó mindenkori gazdasági társaság bonyolítási díját is magába foglalja - „Tiszta utca, rendes ház” elnevezésű pályázatot írjon ki Budapest Főváros VII. kerület közigazgatási területén lévő*

*a) társasházak,*

*b) lakásszövetkezetek (a lakásszövetkezetekről szóló 2004. évi CXV. tv. 2. § (1) bek.) részére.*

*(4) Az Önkormányzat díjazást nyújt az együttműködési időszakban részt vevő minden pályázó részére a pályázat keretében a költségvetésben rendelkezésre álló keretösszeg mértékéig. Az átadásra kerülő összeg meghatározása a személyi jövedelemadó törvény előírásai figyelembevételével történik.”*

**2. §**

A Rendelet 2.§ (2) – (4) bekezdése helyébe a következő rendelkezések lépnek:

*„(2) A pályázati felhívás tartalmát (a pályázat egyéb feltételeit, a pályázat benyújtásának feltételeit, az együttműködés feltételeit), a bonyolítás, helyszíni ellenőrzés, értékelés és díjazás szabályait ezen rendelet keretei között a Bizottság határozza meg. A Bizottság dönt az egyes benyújtott pályázatok érvényességéről, a pályázat eredményének megállapításáról, a pályázók részére nyújtandó díjak összegéről.*

*(3) A pályázat bonyolítását az Önkormányzat köztisztasági feladatait ellátó mindenkori gazdasági társasága és Budapest Főváros VII. kerület Erzsébetvárosi Polgármesteri Hivatal illetékes Irodája végzi az alábbi feladatmegosztással:*

*a) az Önkormányzat köztisztasági feladatait ellátó gazdasági társasága feladatai: a helyszíni ellenőrzések lefolytatása dokumentálással, pontozás a pontrendszer alapján, az együttműködési időszakba bekerült pályázók folyamatos havi tájékoztatása az elért eredményeikről, a helyszíni pontozás eredményeinek összesítése,*

*b) Budapest Főváros VII. kerület Erzsébetvárosi Polgármesteri Hivatal illetékes Irodája feladatai: döntéselőkészítés a Bizottság részére a felhívás tervezet, a pontozási rendszer (havi helyszíni értékelés alapján adható pontok, súlyozó számok, egyszeri pontszámok vállalt pluszfeladatra) tekintetében, gondoskodás a pályázat meghirdetéséről, beérkezett pályázatok bontása, bontási jegyzőkönyv felvétele a beérkezett érvényes és érvénytelen pályázatok, valamint a benyújtási időpontok rögzítésével, az érvényes pályázatot benyújtó pályázók értesítése, hogy számukra az együttműködési időszak helyszíni ellenőrzései és az értékelések megkezdődnek, az érvénytelen (hiányosan benyújtott) pályázatot benyújtó pályázó értesítése ennek tényéről, döntéselőkészítés a Bizottság részére a pályázatok érvényessége és az eredmény megállapítása tárgyában, megállapodások előkészítése.*

*(4) Minden érvényes pályázatot benyújtott pályázó részt vesz a pályázat együttműködési időszakában.”*

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János** **Niedermüller Péter**

**jegyző polgármester**

**Záradék**

A rendelet kihirdetése 2025. ……..…..-én a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**   
jegyző

**Általános indoklás**

A rendelet módosítás célja az együttműködési időszakban részt vevő és a díjazásra kerülő pályázók körének kiterjesztése minden érvényes pályázatot benyújtó pályázóra.

**Részletes indokolás**

1. §-hoz

Rendelkezik a Tiszta utca, rendes ház elnevezésű pályázat kiírásáról, a kiírás időpontjáról, a pályázat benyújtására jogosultak köréről, a pályázat finanszírozásáról, a díjazásra jogosultak köréről.

2. §-hoz

Rendelkezik a Képviselő-testület Városüzemeltetési Bizottságának a pályázattal kapcsolatos feladatairól, a Polgármesteri Hivatal és a köztisztasági feladatokat ellátó mindenkori gazdasági társaság pályázattal kapcsolatos feladatairól, feladatmegosztásáról, a pályázat egyéb meghatározó körülményeiről.

3. §-hoz

A rendeletmódosítás hatályba lépéséről intézkedik.