|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2025. február 19-ei rendes ülésére**

|  |  |
| --- | --- |
| **Tárgy:** | Javaslat az Erzsébetváros Településképvédelmi rendeletéről szóló 25/2017. (X.9.) önkormányzati rendelet (ETKR) módosítási eljárásának megindítására |

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyílt ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A magyar építészetről szóló 2023. évi C. törvény, az építésügyi hatósági eljárásokról és ellenőrzésről szóló 281/2024. (IX.30.) Korm.rendelet, valamint az építészeti és településrendezési tervtanácsokról szóló 283/2024. (IX. 30.) Korm.rendelet kihirdetését követően 2025. január 01-én hatályba lépett a településrendezési és építési követelmények alapszabályzatáról szóló 280/2024. (IX. 30.) Korm.rendelet is.

Az Önkormányzatnak a magasabb rendű jogszabályokkal való jogszabályi összhang megteremtése okán a helyi településkép védelméről szóló rendeletet ismételten felül kell vizsgálnia, annak normaszövegét összhangba kell hozni az időközben megváltozott jogi-rendeleti környezettel.

Ezekkel összefüggésben szükségessé válik a 2024. decemberben elfogadott új tervtanácsi rendelettel való összhang megteremtése, az egyes fogalmak pontosítása, a bejelentés köteles építési tevékenységeket tartalmazó melléklet pontosítása a gyakorlatban történő alkalmazhatóság további javítása érdekében, a kereskedelmi egységekhez tartozó cégérek cégtáblák-, esetleges klímák pozícionálásának felülvizsgálata, a megváltozott bírságtételekkel való összehangolása.

Budapest Főváros VII. kerületének településképvédelmi előírásait a Budapest Főváros VII. kerület Erzsébetváros Önkormányzata Képviselő-testületének 25/2017. (X.9.) rendelete (*a továbbiakban: ETKR*) tartalmazza.

Az ETKR jelenlegi módosítása a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm.rendelet (a továbbiakban: Korm. rendelet) 60. § (6) bekezdése alapján általános eljárás keretében történik. Rövid eljárás abban az esetben alkalmazható, ha kizárólag magasabb rendű jogszabályok teszik szükségessé a módosítást. Jelen módosítás során más rendelkezések pontosítása is történik, így az eljárás típusa általános eljárás.

*„60.§ (6) Az egyeztetési eljárás típusa szerint általános, egyszerűsített vagy rövid eljárás, kézikönyvnél és a* ***településképi rendeletnél általános vagy rövid eljárás lehet.*** *Ugyanazon telektömbre vonatkozóan egyidejűleg egy általános eljárás mellett folyamatban lehet egyszerűsített vagy rövid eljárás is, azzal, hogy az 59. § (1) bekezdés c) pontja szerinti záró szakaszból egyidejűleg csak egy lehet folyamatban.”*

Budapest Főváros VII. kerület Erzsébetváros Önkormányzata Képviselő-testületének 17/2017. (VI.22.) önkormányzati rendelete rendelkezik a partnerségi egyeztetés szabályairól (a továbbiakban: Partnerségi rendelet). A Partnerségi rendelet 1/A. § (1) bekezdése alapján *”1/A. § (1) A településterv, kézikönyv és* ***településképi rendelet*** *készítését és* ***módosítását*** *a polgármester döntése alapozza meg, mely együttesen tartalmazza:*

1. *a készítés vagy módosítás tényét,*
2. *új beépítésre szánt terület kijelölése esetén a magyar építészetről szóló törvényben foglalt követelményeknek való megfelelést,*
3. *amennyiben indokolt, a kiemelt fejlesztési területté nyilvánítást és*
4. *a megalapozó vizsgálat és az alátámasztó javaslat tartalmát meghatározó feljegyzés elfogadását.”*

A Korm. rendelet 9. §-a szerint „a településképi rendelet módosítását az önkormányzati főépítész szakmai összefoglalóban indokolja, amely tartalmazza a módosításokat, azok indokolását, a kézikönyvvel való összhang igazolását és – helyi védelmet érintő módosítás esetén – a 32. § szerinti értékvizsgálat eredményét.

Jelen előterjesztéshez csatolásra kerül a kerületi Főépítész 2025. február 03-ai keltezésű szakmai összefoglalója is. Az összefoglaló szerint módosítási szándék összhangban áll a Településképi Kézikönyvben foglaltakkal, továbbá nem tervez változást a helyi emlékek (korábban: helyi védelem alatt álló épületek) tekintetében.

A Korm. rendelet 59. § (2) bekezdésében szerint „*A településterv, kézikönyv készítését és módosítását, valamint a* ***településképi rendelet módosítását*** *az önkormányzat* ***képviselő-testületének***

1. *a készítés vagy* ***módosítás tényét****,*
2. *új beépítésre szánt terület kijelölése esetén a Méptv.-ben foglalt követelményeknek való megfelelést,*
3. *amennyiben indokolt, a kiemelt fejlesztési területté nyilvánítást és*
4. *a 7. § (7) bekezdése szerinti feljegyzés, a kézikönyv és a településképi rendelet esetében a* ***szakmai összefoglaló elfogadását tartalmazó döntése alapozza meg****.*”

Fentiek jogszabályhelyek alapján kérem a Tisztelt Képviselő-testületet az előterjesztés megtárgyalására és a határozati javaslat mellékletét képező szakmai összefoglalójóváhagyására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2025. (II.19.) határozata az Erzsébetváros Településképvédelmi Rendeletéről szóló 25/2017. (X.9.) önkormányzati rendelet módosításával összefüggésben az egyeztetési eljárás megindításának tartalmáról szóló szakmai összefoglaló tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy az ETKR - *a módosult helyi-, és a magasabb rendű jogszabályokkal való jogszabályi összhang megteremtése, a mellékleteinek gyakorlatban való jobb alkalmazhatósága érdekében kisebb módosítások, pontosítások érdekében -* módosítási szándékát elfogadja, az általános eljárást megindítja, továbbá az ETKR módosítási eljárásának megindítására irányuló, a határozat melléklete szerinti szakmai összefoglalót jóváhagyja.

**Felelős:** Niedermüller Péter polgármester

**Határidő:** 2025. február 19.

Budapest, 2025. 01. 30.

**Niedermüller Péter**

**polgármester**

Határozati javaslat melléklete: Szakmai összefoglaló