|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. február 19 - ei**

**rendes ülésére**

**Tárgy:** Javaslat a Budapest Főváros VII. kerület Erzsébetváros Önkormányzata Képviselő-testületének a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosítására, valamint a főállású alpolgármesterek illetményének megállapítására

**Készítette:**

Nagy Nóra

kabinetvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**A határozatok elfogadásához minősített szavazattöbbség szükséges.**

**Tisztelt Képviselő-testület!**

I.

A helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet (a továbbiakban: Rendelet) 1. §-a a képviselői alaptiszteletdíjat, a bizottsági tagok, elnökök és tanácsnokok valamint a képviselőcsoport vezetőjét megillető kiegészítést, továbbá a nem képviselő bizottsági tag tiszteletdíját szabályozza a polgármesteri illetményhez viszonyított százalékos arányban.

A Rendelet 1. §-a a Magyarország helyi önkormányzatairól szóló 2011. évi CLXXXIX. törvénnyel (a továbbiakban: Mötv.) összhangban állapítja meg a helyi önkormányzati képviselők tiszteletdíját, juttatásait, költségtérítését, továbbá meghatározza, hogy az Mötv. 40. § (4) bekezdése szerint a képviselő-testület bizottságának nem képviselő tagjára az önkormányzati képviselők tiszteletdíjára, természetbeni juttatására, költségtérítésére vonatkozó rendelkezéseket kell megfelelően alkalmazni.

A megállapított tiszteletdíj mértékével kapcsolatban a törvény nem tartalmaz részletszabályt, azonban az a megkötés, hogy a tiszteletdíj megállapítása nem veszélyeztetheti az önkormányzat kötelező feladatainak ellátását.

Azon képviselő részére, aki többlet feladatot lát el, azaz bizottság tagja, elnöke, tanácsnok, vagy képviselőcsoport vezetője, a Képviselő-testület tiszteletdíj kiegészítést állapíthat meg. Tekintettel arra, hogy a Képviselő-testület bizottságában végzett „plusz” munkáért megállapított százalékos mérték 2014. óta változatlan maradt, ezért a testület 2024. október 9-ei ülésén döntött a bizottsági tagságért, a bizottsági elnöki tisztség ellátásáért, a nem képviselő bizottsági tagságért járó tiszteletdíj kiegészítés polgármester illetményének 20%-ára való emelésére, valamint a képviselőcsoport vezetéséért járó kiegészítés megállapítására ugyanebben a százalékos mértékben.

Ezt követően 2024. november 30-án az országgyűlés elfogadta a Mötv. módosítását, amely hatályos rendelkezése értelmében *„A megyei jogú város polgármestere, a fővárosi kerületi önkormányzat polgármestere megbízatásának időtartamára havonta a nemzetgazdasági átlagkereset négy és félszeresének megfelelő összegű illetményre jogosult.”*

Az Mötv. 146/M. §-a alapján, az Mötv. módosításáról szóló 2024. évi LVIII. törvénnyel megállapított rendelkezéseket 2024. október 1. napjától kell alkalmazni.

Az Mötv. 71. § (2) bekezdése értelmében tehát a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege 2024. október 1. napjától 2.651.000,- Ft.

Fentiek okán a tiszteletdíjak és kiegészítések is jelentősen megemelkedtek. Ezért javaslom a képviselői alaptiszteletdíjnak, a kiegészítéseknek és a bizottság nem képviselő tagjának tiszteletdíjának a **polgármester illetményének 12,5%-ára** történő csökkentését.

II.

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 225/L. § (1) bekezdésében foglaltak szerint a polgármesteri foglalkoztatási jogviszonyra alkalmazni kell a 131.§ (1) bekezdésében foglaltakat, mely szerint az illetményt száz forintra kerekítve kell megállapítani, továbbá a 225/K. §-t, mely szerint ha a Kttv. eltérően nem rendelkezik, a polgármesteren az alpolgármestert, a vármegyei közgyűlés elnökét, alelnökét, a főpolgármestert, a főpolgármester-helyettest is érteni kell.

Fentiek figyelembevételével a főállású alpolgármester illetménye megválasztásától, azaz 2024. október 9. napjától 2.253.400,- Ft.

A Mötv. 80. § (1) bekezdése alapján a főállású alpolgármester illetményének összegét a polgármester illetménye 70 – 90 %-a közötti összegben a Képviselő-testület állapítja meg.

A 2024. december 11. napján megtartott Képviselő-testületi ülésen a 315/2024. (XII.11.) határozatában döntés született az alpolgármesterek illetményéről, mely a polgármesteri illetmény 85%-ában került megállapításra. A képviselői tiszteletdíjak csökkentésével párhuzamosan javaslom a főállású alpolgármesterek illetményének a polgármesteri illetmény 80%-ára való csökkentését.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására, valamint a rendelet-tervezet és a határozati javaslatok elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítással közvetlenül összefüggő társadalmi hatás nem kimutatható.

1. **A jogszabály környezeti és egészségi következményei**

A rendeletmódosítás végrehajtásának környezeti, egészségi következményei nincsenek.

1. **A jogszabály adminisztratív terheket befolyásoló hatásai**

A rendeletmódosításnak adminisztratív terheket befolyásoló hatásai nem számottevőek.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosításra törvényi kötelezés nincs, a rendeletmódosításnak az elmaradása jogsértést nem okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti feltételek biztosítottak, pénzügyi feltételei a költségvetésről szóló rendeletben szerepelnek, a fedezet rendelkezésre áll.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2025. (II.19.) határozata egyes korábbi döntésének hatályon kívül helyezéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a 315/2024. (XII.11.) határozatát visszavonja.

**Felelős**: Tóth János jegyző

**Határidő**: 2025. február 28.

**II.**

**Budapest Főváros VII. kerület Erzsébetváros Önkormányzata Képviselő-testületének …/2025. (II.19.) határozata a főállású alpolgármesterek illetményéről, valamint az idegennyelv-tudási pótlékról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a főállásban foglalkoztatott alpolgármesterek alapilletményét a Magyarország helyi önkormányzatairól szóló 2011. évi CLXXXIX. törvény 80. § (1) bekezdése alapján a polgármesteri illetmény 80%-ában állapítja meg, ezzel a főállású alpolgármester illetménye 2025. március 1. napjától havonta 2.120.800,- Ft.
2. az alpolgármesterek a közszolgálati tisztviselőkről szóló 2011. évi CXCIX. törvény 141.§-a alapján idegennyelv-tudási pótlékra jogosultak.

**Felelős:** Tóth János jegyző

**Határidő:** 2025. március 1.

Budapest, 2025. február 11.

Niedermüller Péter

polgármester

Mellékletek:

* A Képviselő-testület 315/2024. (XII.11.) határozata
* Rendelet-tervezet a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosítására vonatkozóan