|  |
| --- |
| **Budapest Főváros VII. kerület Erzsébetváros Önkormányzata**  **Molnár István alpolgármester** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2025. február 19-ei rendes ülésére**

|  |  |
| --- | --- |
| **Tárgy:** | Javaslat Budapest Főváros VII. Kerület Erzsébetváros Önkormányzata Képviselő-testületének a Tiszta utca, rendes ház pályázatról szóló 19/2022. (IV.13.) önkormányzati rendelete módosítására – az együttműködési időszakban részt vevő és a díjazásra kerülő pályázók körének kiterjesztése minden érvényes pályázatot benyújtó pályázóra |

**Készítette:**

dr. Jávori Péter

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest Főváros VII. Kerület Erzsébetváros Önkormányzata 2020. évben *’Tiszta utca, rendes ház’* pályázat névvel egy új kezdeményezést indított el a kerület közigazgatási területén található társasházak, lakásszövetkezetek számára a köztisztaság körében a nagyobb lakossági szerepvállalás ösztönzése érdekében a tisztaságért tevők versenyeztetésére és díjazására. Ennek eredményeként Budapest Főváros VII. Kerület Erzsébetváros Önkormányzatának Képviselő-testülete megalkotta a Tiszta utca, rendes ház pályázatról szóló 19/2022. (IV.13.) önkormányzati rendeletet (továbbiakban: Rendelet).

A *„Tiszta utca, rendes ház”* pályázat kiírására első alkalommal 2020. évben került sor. A pályázat bonyolítása 2020. évben 1 pályázó, 2021. évben 4 pályázó, 2022. évben 7 pályázó, 2023. évben 25 pályázó, 2024. évben 47 pályázó együttműködésével valósult meg.

Az előző évek tapasztalatai alapján a pályázat felülvizsgálatára került sor, amelynek eredményeként indokoltnak tartjuk a feltételek módosítását.

A hatályos rendelet szerint az időrendben első ötven (50) érvényes pályázatot benyújtó pályázó vesz részt a pályázat együttműködési időszakában, valamint a legtöbb pontszámot elérő 25 pályázó részére nyújt díjazást az Önkormányzat.

A módosítás arra irányul, hogy minden érvényes pályázatot benyújtó pályázó részt vehessen a pályázat együttműködési időszakában és minden, az együttműködési időszakban részt vevő pályázó részére nyújtson díjazást az Önkormányzat a költségvetésben rendelkezésre álló keret terhére.

A hatályos rendeletben szerepel az Erzsébetváros Kft., mint a bonyolítási feladatok egy részét végző gazdasági társaság. E helyett javaslom, hogy a rendeletben az Önkormányzat köztisztasági feladatait ellátó mindenkori gazdasági társasága meghatározást alkalmazni. A Rendelet módosításának eredményeként a Városüzemeltetési Bizottság feladatainak pontosítására is sor kerül.

Fentiek figyelembevételével a Rendelet jelen előterjesztés mellékletében foglaltak szerinti módosítását tartom szükségesnek. Kérem a Képviselő-testülettől az előterjesztés megtárgyalását, és a rendelet-tervezet elfogadását.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a csatolt rendelet-tervezet elfogadására.

**Hatásvizsgálat**

A *„Tiszta utca, rendes ház”* pályázatról szóló 19/2022. (IV. 13.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**1. A jogszabály társadalmi, gazdasági, költségvetési hatásai**

A rendelet módosításával a pályázat a módosítás évében és az azt követő években történő meghirdetése esetén a kerület társasházai, lakásszövetkezetei növekvő aktivitása várható a köztisztasággal összefügésben. A köztisztaság állapotának javításában tevőlegesen résztvevők pozitív példát mutatnak a kerület többi lakosa számára. A rendeletmódosítás és ezzel összefüggésben a pályázat a társasdalomra pozitív hatást fejt ki. Társadalmi igény a lakókörnyezet köztisztasági állapotának javítása, melyet az Önkormányzat minden lehetséges eszközzel segíteni kíván, és amelyet minden lehetséges erőforrásával igyekszik fenntartani és javítani, azonban a lakosság erősebb szerepvállalása elengedhetetlen. Az adott év költségvetési rendeletében rögzített forrás függvényében nyílik lehetőség a pályázat meghirdetésére - tekintettel a díjazás forrásigényére és a bonyolítás költségére.

**2. A jogszabály környezeti és egészségi következményei**

A rendeletmódosítás elfogadásának következtében a kerületben növekedhet a pályázók száma, így a köztisztaságért aktívabban tevők száma és a támogatottak száma is. A közterületek köztisztasági állapotának javulása pozitív hatással bír a környezet állapotára és az egészségi állapotra egyaránt. A tisztább lakókörnyezet élhetőbb, fokozza a lakosság elégedettségét.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A versennyel kapcsolatos – a Hivatal feladatkörébe tartozó – feladatokat a módosítást követően is a Hivatal szervezete a meglévő személyi állományával biztosítja, amely feladatok ellátása további tárgyi és pénzügyi feltételeket nem igényel. A bonyolítás, különösen a helyszíni ellenőrzés, pontozás folyamatát végző, a köztisztasági feladatokat ellátó mindenkori gazdasági társaság a feladatait erre irányuló szerződés keretében díjazás ellenében végzi. Az együttműködési időszakban résztvevő pályázók díjazásának fedezete és a bonyolítás költsége a költségvetésben minden évben tervezésre kerül.

**4. A jogszabály adminisztratív terheket befolyásoló hatásai**

A rendelet módosítása önmagában nem jár többlet feladattal, a pályázat a módosítás évében és az azt követő években történő meghirdetése, bonyolítása jelent adminisztratív feladatot. Az adminisztratív feladatok időigénye a pályázatot benyújtók számának emelkedésével nő.

**5. A jogszabály megalkotásának szükségessége, a jogalkotás elmaradásának várható következményei**

A rendeletmódosítás elmaradása jogsértést nem okoz.

Budapest, 2025. január 29.

Molnár István

alpolgármester

Melléklet: Rendelet-tervezet a *„Tiszta utca, rendes ház”* pályázatról szóló 19/2022. (IV. 13.) önkormányzati rendelet módosítására